BREAKING Procurorii DNA, DIICOT și ai Parchetului General se înghesuie la pensionarea după doar 20 de ani de activitate, beneficiu introdus de PSD în legile Justiţiei / Pensia specială a unui magistrat ar urma să fie peste 15.000 de lei

UPDATE: Procurorii DNA au votat joi în majoritate (57 pentru, 50 împotrivă, 15 au cerut amânarea) pentru menținerea legislației inițiate de PSD care permite pensionare după doar 20 de ani de activitate, potrivit unui răspuns al instituției. Anterior, în cursul zilei, și procurorii DIICOT și cei din Parchetului General votaseră în adunările lor generale pentru menţinerea privilegiilor oferite de PSD.

Voturile procurorilor DNA, DIICOT și din Parchetul General vin pe fondul scăderii dramatice a cazurilor de corupție, criminalitate organizată sau mare criminalitate economică instrumentate de procurori în ultimii ani. De asemenea, privilegiul pensionării anticipate vine în paralel cu creșterile de salarii și pensii, care vor face ca pensiile încasate de procurori să fie uriașe (vezi un calcul la finalul articolului).

Adunările generale ale DNA, DIICOT și Parchetul General au votat tot azi pentru desființarea desfiinţarea Secţiei Speciale de investigare a magistraților.

Adunările generale în instanţe şi parchete au avut loc în urma cererii ministrului Justiției, Cătălin Predoiu, de a-şi preciza poziţia în chestiunile controversate din sistemul judiciar.

Pensionarea după doar 20 de ani de activitate este atractivă pentru procurori. Pe legea nouă, care ar urma să intre în vigoare la începutul anului viitor, un magistrat ar putea să iasă la pensie la 20 de ani vechime în profesie, fără să aibă vârsta de pensionare de 60 de ani. Pe legea în vigoare, magistratul poate să iasă la pensie abia la 25 de ani vechime în profesie, tot fără să aibă vârsta de pensionare de 60 de ani.

De asemenea, pe legea nouă, pensia specială se calculează la 80 la sută din salariul brut, plus sporurile din ultima lună de activitate. Pe legea în vigoare, pensia e 80 la sută din media veniturilor brute realizate în ultimele 12 luni de activitate înainte de data pensionării, fără sporuri. Or, la începutul anului trecut, ca urmare a revoluţiei fiscale a PSD, salariul brut a crescut foarte mult.

De exemplu, au explicat sursele G4Media.ro, un procuror DIICOT – cu un salariu net de 15.000 de lei – are un salariu brut de peste 20.000 de lei şi ar putea ieşi cu o pensie lunară de 18.000 de lei, fără să mai punem la socoteală şi eventualele sporuri din ultima lună.

Potrivit surselor G4Media.ro, din cei 255 de procurori ai DIICOT, mai bine de jumătate, în jur de 130 au acum peste 20 de ani vechime sau vor împlini în acest an. Prin urmare, mai mult de jumătate dintre procurorii DIICOT ar putea ieşi la pensie dacă intră în vigoare modificările la statutul magistraţilor.

Citește și: Procurorii DIICOT vor să se pensioneze după doar 20 de ani de activitate/ Procurorii mai cer și desființarea Secției Speciale, și revenirea cursurilor INM la doi ani